
NARODNA SKUPŠTINA
Odbor za ljudska i manjinska prava
i ravnopravnost polova

B e o g r a d

Z A P I S N I K
SA ČETVRTE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA
ODRŽANE 1. JUNA 2025. GODINE

	Sednica je počela u 11 časova.
            Sednicom je predsedavao predsednik Odbora Aleksandar Marković.
	Sednici su prisustvovali: Boris Bajić (Borisz Bájity), Uglješa Grgur, dr Muamer Bačevac, dr Tijana Perić Diligenski i Rastislav Dinić, članovi Odbora
	Sednici nisu prisustvovali članovi Odbora: Lepomir Ivković, Mladen Grujić, Andrijana Aleksandrov, Slobodan Nikolić, Dragana Radinović, prof. dr Mirka Lukić Šarkanović, Slavica Radovanović, Sonja Pernat, Slađana Radisavljević, Nebojša Novaković i Danijela Nestorović.
           Sednici su prisustvovali: prim. dr Nada Macura, Edin Numanović, Igor D. Jakšić, prof. dr Marko Milenković, mr Svetlana Milijić, Ivan Karić i prof. dr Snežana Rakić, zamenici članova Odbora.
           Sednici su prisustvovali Brankica Janković, poverenica za zaštitu ravnopravnosti, mr Zoran Pašalić, zaštitinik građana, Mirjana Lukić, savetnica zaštitnika građana, Tatjana Prijić, pomoćnica poverenice i Zlatana Maletić iz Kancelarije Poverenika za zaštitu ravnopravnosti.
            Predsednik Odbora je konstatovao da su ispunjeni uslovi za rad i odlučivanje te je predložio sledeći
Dnevni red:

1. Razmatranje Redovnog godišnjeg izveštaja Zaštitnika građana za 2022. godinu (broj 02-603/23 od 30. marta 2023. godine);
2. Razmatranje Redovnog godišnjeg izveštaja Zaštitnika građana za 2023. godinu (broj 02-785/24 od 15. marta 2024. godine);
3. Razmatranje Redovnog godišnjeg izveštaja Zaštitnika građana za 2024. godinu (broj 02-550/25 od 21. marta 2025. godine);
4. Razmatranje Redovnog godišnjeg izveštaja Poverenika za zaštitu ravnopravnosti za 2022. godinu (broj 02-485/23 od 15. marta 2023. godine);
5. Razmatranje Redovnog godišnjeg izveštaja Poverenika za zaštitu ravnopravnosti za 2023. godinu (broj 02-781/24 od 15. marta 2024. godine);
6. Razmatranje Redovnog godišnjeg izveštaja Poverenika za zaštitu ravnopravnosti za 2024. godinu (broj 02-476/25 od 17. marta 2025. godine.

               Odbor je na osnovu čl.76. Poslovnika Narodne skupštine većinom glasova doneo odluku da se obavi zajednički načelni pretres o tačkama 1. do 3. predloženog dnevnog reda i objedinjena rasprava o tačkama 4. do 6. predloženog dnevnog reda.
	    Odbor je usvojio  predloženi Dnevni red.
                Pre prelaska na rad po utvrđenom Dnevnom redu Odbor je usvojio zapisnik Treće sednice Odbora.


PRVA, DRUGA I TREĆA TAČKA DNEVNOG REDA:

Predsednik Odbora je podsetio prisutne da Odbor razmatra izveštaj Zaštitnika građana, u skladu sa članom 238. Poslovnika Narodne skupštine i da podnosi Izveštaj Narodnoj skupštini, sa Predlogom zaključka, odnosno preporukama i merama za unapređenje stanja u tim oblastima. Narodna skupština razmatra izveštaj nezavisnog državnog organa i izveštaj nadležnog odbora, s predlogom zaključka. Zaštitnik građana je podneo redovne godišnje izveštaje za 2022, 2023. i 2024. godinu. 
Zoran Pašalić, predstavljajući izveštaje je istakao da će više govoriti o periodu od stupanja na snagu novog Zakona o Zaštitniku građana i njegovog reizbora, ističući da se u tom periodu promenio sistem rada koji je efikasniji i efektivniji. Istakao je da se povećala efikasnost primene preporuka Zaštitnika građana od strane organa javne vlasti i da je u 2024. godini iznosio skoro 90%, što je postignuto posebnom metodologijom rada, internim pravilnikom i svakodnevnim praćenjem i postupanjem državnih organa. Naveo je da je u toku konkurs za pet viših savetnika i tri zamenika Zaštitnika građana. Podsetio je da je Zakonom o zaštitniku građana 2021. godine dobio dve nove nadležnosti: jedna se odnosi na osobe sa invaliditetom, a druga na žrtve trgovine ljudima i najavio donošenje sistemskog zakona iz ove oblasti.
[bookmark: _GoBack]Dr Tijana Perić Diligenski je iznela primedbe na sazivanje sednice, kao i primedbe na izveštaje koji imaju istu matricu, na nadležnosti Zaštitnika građana kada su u pitanju zaštita prava naših sunarodnika u južnoj srpskoj pokrajini, probleme vezane za vijetnamske radnike u Ling Longu. Postavila je pitanje kada će izvršiti nadzor nad BIA zbog povećanja mera prisluškivanja i tajnog nadzora, kada će posetiti političke pritvorenike u Klisi, zašto nije pokrenuo postupak u vezi upotrebe zvučnog topa, kao i postupak zbog posete šefa države intenzivnoj nezi povređenih iz Severne Makedonije. Pitala se kada će pokrenuti postupak zloupotrebe centara za socijalni rad i davalaca socijalne pomoći, jer je upoznala dečka iz Kragujevca koji je u maloletničkom zatvoru i izdržava kaznu u „ćacilendu“ koji mu se računa kao tri dana u Kragujevcu.
Zaštitnik građana je istakao da što se tiče naših sunarodnika na Kosovu i Metohiji, da mi ne priznajemo Republiku Kosovo, i samim tim je teško uspostaviti realnu saradnju između dve institucije ombudsmana za razliku od niza zemalja sa kojima ima bilateralne odnose i uspešno rešava probleme naših sunarodnika. Naglašava da u fabrici „Ling Long“ nije bilo trgovine ljudima, i da je neko od toga hteo da napravi političku temu, u šta ne želi da ulazi. Što se tiče slučaja iz Klise, ističe da je upoznat sa slučajem, da je stranku obišao više puta, pa i na neuropsihijatrijskoj zatvorskoj bolnici, ali da ne želi da komentariše njeno zdravstveno stanje, kao ni krivično delo za koje se tereti. Za izraze „zvučni top“ i „ćacilend“ smatra da je to kolokvijalni izraz koje ne želi da koristi, da je upoznat sa postupkom koji se vodi na osnovu pritužbe pet nevladinih organizacija koje su mu se obratile da imaju podatke za 3.163 građana, da su upućena izjašnjenja svim relevantnim institucijama od kojih je traženo da dostave podatke, kao i da će sva lica koja su imala zdravstvene probleme posle događaja od 15. marta, biti zvaničnim putem kontaktirana.
Prim. dr Nada Macura je pohvalila izveštaje, istakavši da su izveštaji obuhvatili sve oblasti, da je rešeno 340 pritužbi građana, da je okončan rad na 187 predmeta iz ranijih perioda. Kao doktor po struci osvrnula se na deo koji se odnosi na narušavanje prava pacijenata, na probleme Gradskog centra na Čukarici, na preporuku koja je data Ministarstvu zdravlja za donošenje uredbe kojom će biti propisana visina naknade nužnih troškova koju plaća pacijent za izradu medicinske dokumentacije na koju ima pravo prema Zakonu o pravima pacijenata.
Uglješa Grgur je obavestio Odbor o slučaju Želimira Crnobrnje, izbeglice iz Hrvatske, sa prebivalištem u Beogradu, sa molbom da se Odbor obrati Ministarstvu pravde jer je u toku postupak izvršenja od strane izvršitelja bez pravosnažne sudske presude za koje je ročište zakazano za 15. septembar ove godine.
Rastislav Dinić, je uputio oštre zamerke Zaštitniku građana na ton i stil njegovog izražavanja prema narodnim poslanicima, nevladinim organizacijama, nezavisnim i istraživačkim novinarima. Istakao je da u zaključcima nije našao nijednu preporuku vezanu za prava lica lišenih slobode ili vezana za brojne slučajeve policijske torture, da su u Srbiji bili predstavnici Evropskog komiteta za sprečavanje torture i nehumanog ili ponižavajućeg postupanja ili kažnjavanja i da su izneli zaključke iz te posete, a to je da su osobe lišene slobode od strane policije i dalje u riziku od zlostavljanja koje u pojedinim slučajevima može prerasti čak i u mučenje i da postoje brojne tvrdnje o fizičkom zlostavljanju. 

                 Pošto više nije bilo prijavljenih učesnika u diskusiji, predsednik Odbora je naveo  da će se glasanje obaviti posebno po svakoj tački 1. do 3. usvojenog Dnevnog reda. 

Predsednik odbora je stavio na glasanje Predlog zaključka povodom razmatranja Redovnog godišnjeg Izveštaja Zaštitnika građana za 2022. godinu, sa sledećim preporukama: 
	1. Narodna skupština ocenjuje da je Zaštitnik građana u svom Redovnom godišnjem izveštaju za 2022. godinu celovito predstavio aktivnosti Zaštitnika građana u izvršavanju ustavnih i zakonskih nadležnosti i ovlašćenja koja ima u zaštiti i unapređenju ljudskih i manjinskih sloboda i prava. 
2.  Narodna skupština poziva Vladu na dalje unapređenje zakonodavnog okvira kojim se obezbeđuju nova prava i mere podrške za roditelje teško bolesne dece i dece sa smetnjama u razvoju i invaliditetom kojoj je neophodna stalna nega i pomoć.
3. Narodna skupština ukazuje na potrebu daljeg unapređenja propisa u cilju obezebeđivanja novih mera zaštite žrtava nasilja u porodici, kao i uključivanje u psihosocijalni tretman ili specijalizovani program počinioca nasilja u porodici i izdavanje naloga za lečenje od alkoholizma i narkomanije. 
4. Nadležni organi treba da obezbede da zdravstvene ustanove, ustanove u oblasti socijalne zaštite i obrazovanja, policijske stanice, organi uprave, pravosudni organi i svi drugi objekti u javnoj upotrebi budu u potpunosti pristupačni osobama sa invaliditetom.
5. Narodna skupština ukazuje na potrebu daljeg unapređenja propisa u cilju izričite zabrane diskriminacije na osnovu seksualne orijentacije, kao i da se obezbede dalje obuke za zaposlene u policiji u cilju senzibilizacije prema LGBTI osobama, prepoznavanja zločina iz mržnje, između ostalog, na osnovu seksualne orijentacije i rodnog identiteta. 
6. U cilju efikasnog sprovođenja Zakona o nacionalnim savetima nacionalnih manjina i Zakona o službenoj upotrebi jezika i pisama, Narodna skupština ukazuje na potrebu obuke zaposlenih u jedinicama lokalne samouprave o sprovođenju relevantnih odredaba. 
	7. Narodna skupština poziva Vladu da kontinuirano izveštava Narodnu skupštinu o sprovođenju ovog zaključka.
	8. Ovaj zaključak objaviti u „Službenom glasniku Republike Srbijeˮ.
Odbor predlaže da se Predlog zaključka, u skladu sa čl. 167. i 193. Poslovnika Narodne skupštine, razmatra po hitnom postupku. Za predstavnika Odbora na sednici Narodne skupštine određen je Aleksandar Marković, predsednik Odbora. 
Odbor je većinom glasova prihvatio Predlog zaključka.

         Predsednik odbora je stavio na glasanje Predlog zaključka povodom razmatranja Redovnog godišnjeg Izveštaja Zaštitnika građana za 2023. godinu, sa sledećim preporukama:     
1. Narodna skupština ocenjuje da je Zaštitnik građana u svom Redovnom godišnjem izveštaju za 2023. godinu celovito predstavio aktivnosti Zaštitnika građana u izvršavanju ustavnih i zakonskih nadležnosti i ovlašćenja koja ima u zaštiti i unapređenju ljudskih i manjinskih sloboda i prava. 
2.  Narodna skupština poziva Vladu da preduzme aktivnosti u cilju izmene i dopune Zakona o sprečavanju nasilja u porodici kojima treba propisati posebne odredbe o postupanju u slučaju nasilja prema deci. 
3. Potrebno je da nadležno ministarstvo obezbedi da najveća pažnja u svakoj ustanovi obrazovanja bude usmerena na kontinuirano, sveobuhvatno i sistemsko planiranje preventivnih aktivnosti koje su ključne u suzbijanju vršnjačkog nasilja, a koje bi uključilo i roditelje.
4. Narodna skupština ukazuje Vladi na potrebu izmena i dopuna Zakona o javnom redu i miru kojima treba obezbediti da deca u uličnoj situaciji ne budu tretirana kao izvršioci prekršaja, već kao žrtve nasilja, zlostavljanja i zanemarivanja.
5. Polazeći od nalaza i ocena Zaštitnika građana, Narodna skupština ukazuje da bi trebalo dalje preduzimati mere u cilju unapređenja profesionalne rehabilitacije i podsticanja zapošljavanja osoba sa invaliditetom. 
 6. U cilju unapređenja položaja pripadnika romske nacionalne manjine, Narodna skupština ukazuje na potrebu povećanja fonda stanova za socijalno stanovanje i preduzimanje drugih mera za poboljšanje uslova stanovanja u romskim naseljima.
7. Narodna skupština poziva Vladu da kontinuirano izveštava Narodnu skupštinu o sprovođenju ovog zaključka.
8. Ovaj zaključak objaviti u „Službenom glasniku Republike Srbijeˮ.
Odbor predlaže da se Predlog zaključka, u skladu sa čl. 167. i 193. Poslovnika Narodne skupštine, razmatra po hitnom postupku. Za predstavnika Odbora na sednici Narodne skupštine određen je Aleksandar Marković, predsednik Odbora. 
Odbor je većinom glasova prihvatio Predlog zaključka.

Predsednik odbora je stavio na glasanje Predlog zaključka povodom razmatranja Redovnog godišnjeg Izveštaja Zaštitnika građana za 2024. godinu, sa sledećim preporukama:     
1. Narodna skupština ocenjuje da je Zaštitnik građana u svom Redovnom godišnjem izveštaju za 2024. godinu celovito predstavio aktivnosti Zaštitnika građana u izvršavanju ustavnih i zakonskih nadležnosti i ovlašćenja koja ima u zaštiti i unapređenju ljudskih i manjinskih sloboda i prava. 
	2. Narodna skupština poziva Vladu na preduzimanje mera kako bi se obezbedio  adekvatan broj zaposlenih u centrima za socijalni rad i centrima za porodični smeštaj i usvojenje, radi pune primene standarda stručnog rada i adekvatnog postupanja centara u punom obimu njihove nadležnosti. Potrebno je obezbediti uslugu ličnog pratioca uz individualizovani pristup i uvažavanje potreba svakog deteta i učenika ponaosob.
3. Preporučuje se Vladi da predloži izmene relevantnih zakona kako bi bile definisane posebne mere prema osuđenicima za krivična dela protiv polne slobode nakon isteka kazne i okončanja njihovog boravka u kazneno-popravnim zavodima, a u cilju sprečavanja da ponovo izvrše ova dela. 
4. Nadležni organi u sistemu sprečavanja nasilja, zaštite i podrške žrtvama nasilja u porodici i partnerskim odnosima treba da intenziviraju aktivnosti posvećene osnaživanju i ohrabrivanju žrtava da nasilje prijave.
5. Narodna skupština ukazuje na potrebu utvrđivanja standarda kvaliteta rada prihvatilišta za žrtve nasilja u porodici i sigurnih kuća, na način da se obezbedi jednoobrazno pružanje usluge i odgovori na individualne potrebe žrtava nasilja u porodici, uključujući i žrtve iz osetljivih društvenih grupa.
6. Narodna skupština ukazuje na potrebu da se donese novi Akcioni plan za unapređenje prava pripadnika nacionalnih manjina, imajući u vidu da je isteklo važenje prethodnog akcionog plana. 
	7. Narodna skupština poziva Vladu da kontinuirano izveštava Narodnu skupštinu o sprovođenju ovog zaključka.
8.  Ovaj zaključak objaviti u „Službenom glasniku Republike Srbijeˮ.
Odbor predlaže da se Predlog zaključka, u skladu sa čl. 167. i 193. Poslovnika Narodne skupštine, razmatra po hitnom postupku. Za predstavnika Odbora na sednici Narodne skupštine određen je Aleksandar Marković, predsednik Odbora. 
Odbor je većinom glasova prihvatio Predlog zaključka.
ČETVRTA, PETA I ŠESTA TAČKA DNEVNOG REDA
 
Brankica Janković, poverenik za zaštitu ravnopravnosti, istakla je da što se tiče 2022. godine, najviše pritužbi podneto je zbog diskriminacije po nacionalnoj pripadnosti ili etničkom poreklu. Sledi diskriminacija po osnovu starosnog doba i diskriminacija po osnovu zdravstvenog stanja i invaliditeta, pola i bračnog i porodičnog statusa. Organima javne vlasti i drugim licima upućeno je 412 preporuka za ostvarivanje ravnopravnosti i data je 21 inicijativa za izmenu propisa. Podneta su dva predloga Ustavnom sudu za ocenu ustavnosti i zakonitosti Zakona o finansijskoj podršci porodici sa decom, povodom koje je 21. decembra Ustavni sud doneo odluku kojom je utvrdio da odredba člana 17. stav 4. ovog zakona nije u saglasnosti sa Ustavom. Pokrenute su dve strateške parnice, jedna zbog diskriminacije po osnovu invaliditeta, a druga po osnovu seksualne orijentacije. Godinu je obeležio i dalje veliki broj prijava nasilja nad ženama i nasilja u porodici. Prema podacima iz medija, bilo je čak 26 femicida. Takođe, bio je i značajan broj slučajeva vršnjačkog nasilja, o čemu se govorilo u Narodnoj skupštini na predstavljanju Posebnog izveštaja o diskriminaciji dece. 
2023. godinu obeležile su dve velike tragedije, u Osnovnoj školi „Vladislav Ribnikar” i u mestima Malo Orašje i Dubona. Poverenik je tom prilikom ukazao da su razmere ovih tragedija nesagledive i da je gotovo nemoguće sagledati dubinu i posledice trauma porodica ubijenih, povređenih, kao i onih koji su neposredno bili svedoci ovih događaja. Ovi događaji su duboko i višestruko potresli čitavo društvo i otvorili brojna pitanja koja se tiču bezbednosti dece, preispitivanja sistema vrednosti, kaznene politike, ali i međuljudskih odnosa, solidarnosti i empatije. 
Upućene su i preporuke mera svim ministarstvima, posebnim organizacijama i upravama, da prilikom odlučivanja o napredovanju zaposlenih državnih službenica, uzimaju u obzir one ocene, dobijene za godine u kojima je državna službenica ocenjivana, ne računajući godinu u kojoj nije ocenjena zbog korišćenja trudničkog i porodiljskog bolovanja, odsustva radi nege deteta, odnosno da se ne prekida niz ocena podobnih jer se ovde radilo o vidljivoj diskriminaciji po osnovu pola. Istakla je da je ova preporuka potpuno implementirana i da više nisu dobijali nijedan takav slučaj diskriminacije.  
U 2024. godini, nastavljen je rad na suzbijanju diskriminacije. Postupali su u preko 3.600 predmeta od čega je formirano 714 za vođenje postupka po pritužbama. Organima javne vlasti i drugim licima upućene su 422 preporuke mera za ostvarivanje ravnopravnosti, 40 mišljenja i inicijativa za izmenu propisa, jedan predlog za ocenu ustavnosti i zakonitosti, pokrenuta je jedna strateška parnica, tri krivične prijave i 12 upozorenja javnosti. Organizovali su 11 konferencija i izdali pet publikacija, koje se odnose na nasleđivanje, prisutnost govora mržnje, pravni okvir za marginalizovane grupe žena, kodeks ravnopravnosti za poslodavce i uputstvo za sprovođenje aktivnosti u vezi sa razumnim prilagođavanjem radnog mesta u vezi sa zaštitom osoba sa invaliditetom. Nastavljen je pozitivan trend postupanja po preporukama, tako da je u individualnim mišljenjima postupljeno u 71% slučajeva dok je po preporukama mera opštim za unapređenje i ravnopravnosti postupljeno čak u 98% slučajeva. U onima u kojima nije postupljeno po preporukama poverenika prvenstveno se radilo o diskriminatornom govoru u javnom prostoru,  naročigo kada se radi o pripadnicima LGBT populacije ali i pripadnicima romske nacionalne manjine. Posebno zabrinjavaju govor mržnje, neprimereni i uvredljivi komentari u medijskom javnom prostoru, ali i na društvenim mrežama. 
Nakon izlaganja gđe Janković, predsednik Odbora je otvorio diskusiju. 
Prim. dr Nada Macura, postavila je pitanje u vezi sa  ispitivanjem slučajeva akušerskog nasilja i radom hitne pomoći,  šta je urađeno u tim sredinama, jer pretpostavlja da nije Beograd u pitanju. Naglasila je da ove pojave treba iskoreniti.
Edin Numanović, je istakao da kao pripadnik bošnjačke nacionalne zajednice, želi da pohvali rad poverenice za zaštitu ravnopravnosti u slučaju diskriminatorskog Pravilnika iz 2018. godine u PU „Miša Cvijović" u Prijepolju. Naime, radi se o Pravilniku koji sadrži diskriminatorske odredbe koje ugrožavaju pravo na nošenje vidljivih verskih obeležja, što u stvari grubo krši građanske slobode koje garantuje Ustav Republike Srbije, ali i slobode koje garantuju međunarodne konvencije čija je Srbija potpisnik. 
Prof. dr Snežana Rakić je naglasila da je Ministarstvo zdravlja prirpemilo Praktikum o porodilištu, ali on sam po sebi nije dovoljan, jer  je  odgovornost na direktorima zdravstvenih klinika, odnosno akušerima koji vode klinike i odgovarajuće odeljenje. Ukazala je na Kodeks ponašanja zdravstvenih radnika koji se primenjuje u  državnim i privatnim porodilištima, a što podrazumeva i obavezu da se prema pacijentu odnose prema pravilima struke, u suprotnom biće sankcionisani, kako pojedinac, tako i direktor zdravstvene ustanove.
Dr Muamer Bačevac je podsetio da je u dva prethodna mandata bio predsednik ovog odbora, i da je stranka kojoj pripada, jedna od utemeljivača ovog odbora. Kao predstavnik manjinskog naroda, odnosno Bošnjaka, smatra da su uvek imali dobar odgovor kad bi se pojavili neki problemi, koji nisu bili toliko česti ali mogu da budu vrlo problematični. Graditi dobre međunacionalne odnose je teško i potrebno je da svi elementi društva učestvuju, a da jedan neodgovoran pojedinac može da uruši taj dugogodišnji i mukotrpan rad.

Pošto više nije bilo prijavljenih učesnika u diskusiji, predsednik Odbora je stavio na glasanje Predlog zaključka povodom razmatranja Redovnog godišnjeg izveštaja Poverenika za zaštitu ravnopravnosti za 2022. godinu, sa sledećim preporukama: 
1. Narodna skupština ocenjuje da je Poverenik za zaštitu ravnopravnosti (u daljem tekstu: Poverenik) u svom Redovnom godišnjem izveštaju za 2022. godinu celovito prikazao aktivnosti u oblasti zaštite od diskriminacije.
2. Polazeći od nalaza i ocena Poverenika, a u cilju daljeg unapređenja rodne ravnopravnosti, potrebno je kontinuirano preduzimati aktivnosti usmerene na borbu protiv stereotipa, posebno u javnom prostoru, kao i usmeriti mere populacione politike na rodnu ravnopravnost i ravnopravno učešće muškaraca u nezi i  vaspitavanju dece. 
3. Potrebno je obezbediti kvalitetnu i kontinuiranu podršku mladima i deci sa invaliditetom i smetnjama u razvoju i obezbediti usluge ličnog pratioca u kontinuitetu za svu decu kojoj je utvrđena potreba za ovom uslugom u procesu obrazovanja. 
4. Narodna skupština poziva Vladu da aktivno radi na unapređivanju položaja Roma, posebno Romkinja i romske dece, u pogledu obezbeđivanja ličnih dokumenata, pristupa adekvatnom stanovanju, zdravstvenim, obrazovnim i uslugama socijalne zaštite, kao i zapošljavanju. 
5. Narodna skupština ukazuje na potrebu veće dostupnosti usluga palijativne nege, kao i povećanje broja medicinskih profesionalaca specijalizovanih za rad sa starijima  kao i međusektorskih usluga sistema socijalne i zdravstvene zaštite.
	6. Poziva se Vlada da kontinuirano izveštava Narodnu skupštinu o sprovođenju ovog zaključka.
7. Ovaj zaključak objaviti u „Službenom glasniku Republike Srbijeˮ. 
Odbor predlaže da se Predlog zaključka, u skladu sa čl. 167. i 193. Poslovnika Narodne skupštine, razmatra po hitnom postupku. Za predstavnika Odbora na sednici Narodne skupštine određen je Aleksandar Marković, predsednik Odbora. 
Odbor je većinom glasova prihvatio Predlog zaključka.

Predsednik odbora je stavio na glasanje Predlog zaključka povodom razmatranja Redovnog godišnjeg Izveštaja Poverenika za zaštitu ravnopravnosti za 2023. godinu, sa sledećim preporukama:    
 1. Narodna skupština ocenjuje da je Poverenik za zaštitu ravnopravnosti (u daljem tekstu: Poverenik) u svom Redovnom godišnjem izveštaju za 2023. godinu celovito prikazao aktivnosti u oblasti zaštite od diskriminacije.
2. Polazeći od nalaza i ocena Poverenika, Narodna skupština poziva Vladu na konstantno unapređivanje koordinisanog i efikasnog delovanja svih institucija sistema u zaštiti od nasilja, uz dalji razvoj servisa za podršku žrtvama i deci svedocima nasilja, obezbeđivanju besplatne pravne pomoći, kao i u podizanju svesti javnosti o prepoznavanju nasilja i njegovom prijavljivanju. 
3. Narodna skupština ukazuje da je neophodno vršiti edukaciju dece o prevenciji i reagovanju u svim slučajevima vršnjačkog i digitalnog nasilja. 
4. U oblasti zdravstvene zaštite neophodno je unaprediti dostupnost i pristupačnost usluga zdravstvene zaštite, uključujući usluge mentalnog zdravlja, na čitavoj teritoriji svim korisnicima, obezbeđivanjem odgovarajućih prostornih kapaciteta, opreme i potrebnog broja zdravstvenih radnika, osnivanjem regionalnih centara i manjih zdravstvenih stanica, mobilnih timova i patronažnih usluga.
5. U cilju ostvarivanja prava pripadnika nacionalnih manjina, Narodna skupština poziva Vladu na preduzimanje potrebnih mera kako bi sastav državnih organa, organa lokalne samouprave i drugih organa javne vlasti odgovarao nacionalnom sastavu stanovništva na njihovom području, povećanjem broja zaposlenih pripadnika nacionalnih manjina, školovanjem i osposobljavanjem za obavljanje ovih poslova.
	6. Poziva se Vlada da kontinuirano izveštava Narodnu skupštinu o sprovođenju ovog zaključka.
7. Ovaj zaključak objaviti u „Službenom glasniku Republike Srbijeˮ. 
Odbor predlaže da se Predlog zaključka, u skladu sa čl. 167. i 193. Poslovnika Narodne skupštine, razmatra po hitnom postupku. Za predstavnika Odbora na sednici Narodne skupštine određen je Aleksandar Marković, predsednik Odbora. 
Odbor je većinom glasova prihvatio Predlog zaključka.

Predsednik odbora je stavio na glasanje Predlog zaključka povodom razmatranja Redovnog godišnjeg Izveštaja Poverenika za zaštitu ravnopravnosti za 2024. godinu, sa sledećim preporukama:    
1. Narodna skupština ocenjuje da je Poverenik za zaštitu ravnopravnosti (u daljem tekstu: Poverenik) u svom Redovnom godišnjem izveštaju za 2024. godinu celovito prikazao aktivnosti u oblasti zaštite od diskriminacije.
2. Polazeći od nalaza i ocena Poverenika, Narodna skupština ukazuje na potrebu da se prilikom donošenja propisa i javnih politika uzima u obzir njihov uticaj na socioekonomski ugrožena lica ili grupe i njihova usaglašenost sa načelom jednakosti.
3. Narodna skupština poziva Vladu da usvoji strateška dokumenta i akcione planove čije je važenje isteklo ili uskoro ističe, kao što je Strategija za prevenciju i zaštitu dece od nasilja, Strategija obrazovanja odraslih i Akcioni plan za unapređenje položaja nacionalnih manjina.
4. Potrebno je razmotriti dalje izmene i dopune krivičnog zakonodavstva u cilju sprečavanja nasilja nad ženama i uspostaviti nacionalni kontrolni mehanizam za praćenje slučajeva nasilja nad ženama. 
5. Potrebno je raditi na promovisanju kulture međusobnog poštovanja, nediskriminacije, tolerancije, uvažavanja različitosti, rodne ravnopravnosti, međugeneracijske solidarnosti, kroz organizaciju informativnih kampanja, događaja i sadržaja u javnom i medijskom prostoru, 
6. Preporučuje se Vladi da preduzme mere u cilju ostvarivanja prava na lična dokumenta, pristup zdravstvenim, socijalnim i drugim uslugama za lica u stanju beskućništva, uz obezbeđivanje većeg kapaciteta prihvatilišta i drugih usluga.
	7. Poziva se Vlada da kontinuirano izveštava Narodnu skupštinu o sprovođenju ovog zaključka.
8. Ovaj zaključak objaviti u „Službenom glasniku Republike Srbijeˮ. 
Odbor predlaže da se Predlog zaključka, u skladu sa čl. 167. i 193. Poslovnika Narodne skupštine, razmatra po hitnom postupku. Za predstavnika Odbora na sednici Narodne skupštine određen je Aleksandar Marković, predsednik Odbora. 
Odbor je većinom glasova prihvatio Predlog zaključka.

                 
Sednica je zaključena u 13.42 časova.

